נהריה ותל אביב ניצחו וייפגשו בגמר גביע ווינר - כדורסל - הארץ
נהריה ותל אביב ניצחו וייפגשו בגמר גביע ווינר
גלבוע לא ממש הופיעה למשחק מול הקבוצה של אלפסי בחצי גמר גביע ווינר, ונהריה ניצחה 82-88 כשאת המשחק מלווה פרשת חולצות מוזרה. גם בלי רכז טבעי, מכבי תל אביב לא התקשתה מול ראשל"צ החלשה וניצחה 60-86. שמעון מזרחי מימש את ההבטחה שנתן לפני כמה חודשים ועזב את ספסל הקבוצה, לראשונה אחרי 49 שנה
מאבק אווירי. הקבוצה של אלפסי שלטה ללא עורריןצילום: ניר קידר
חצאי הגמר במסגרת גביע ווינר נערכו היום (שלישי) בחולון, ובסיומן נקבע כי בגמר הגביע, שייערך ביום חמישי (21:00) יתמודדו מכבי תל-אביב ועירוני נהריה.
עירוני נהריה - הפועל גליל/גלבוע 82-88
עירוני נהריה מעפילה לגמר גביע ווינר בפעם השנייה בתולדותיה ולגמר שלישי בכל המסגרות. בעונת 2002-03 הפסידה נהריה למכבי ת"א בסידרת גמר הפלייאוף 3-0. בגמר גביע ווינר במוצאי סוכות היא תפגוש שוב את התל אביבים.
71 שניות מהפתיחה, אחרי שני איבודי כדור שטותיים והחטאה אחת, הזעיק אריאל בית הלחמי פסק זמן. הדברים שאמר לשחקנים שלו נפלו על אוזניים ערלות, ואת פסק הזמן הבא שלו הוא לקח רק 41 שניות לסיום המשחק. 24 שעות אחרי שהשיגה ניצחון מרשים על מארחת טורניר גביע ווינר, גלבוע לא ממש הופיעה מול נהריה.
הקבוצה של אריק אלפסי שלטה ללא עוררין במשך קצת יותר משלושה רבעים. היא שוב הציגה כדורסל קבוצתי, שהניב 21 אסיסטים. הנשק הכי חזק של גלבוע העונה הוא השלשות, ונהריה הצליחה להשתוות לה עם 10 שלשות לכל אחת. אלכס יאנג, שירד עם גלבוע לפני שלוש שנים ללאומית, הגיע למשחק עם רגשות מיוחדים וזה פעל לטובתו - 26 נקודות. קורי וובסטר ממשיך להיות באנקר בקליעות מחוץ לקשת - 5 מ-6. דנזל ליווינגסטון מסתמן כרכש טוב מאוד מהליגה השנייה. איגור נסטרנקו, שלקח חלק גדול בקאמבק מול ירושלים, נתן עוד משחק טוב.
גלבוע קיבלה הרבה מחמאות אחרי רבע הגמר, אבל המשחק הזה הבליט שתי חולשות מובנות אצלה - משחק פנים לוקה בחסר, בעיקר של טיילור סטון שהחטיא ששה ליי-אפים וקושי בהתקפות עומדות. התעוררות מאוחרת ברבע האחרון הובילה ריצה 0-18 ופיגור 82-59 הפך ל-82-77. דיאנג'לו הריסון קלע 20 נקודות ברבע האחרון וצימק ל-85-82, אבל יאנג הוסיף שלוש קליעות עונשין. לגלבוע היה חסר גרוש ללירה כדי לעשות מהפך.
שתי הקבוצות הגיעו עם תלבושות לבנות כי הבינו מהמנהלת שהן הקבוצה הביתית. שתיהן עלו לשחק עם מדי האימון, גלבוע עם גופיות אדומות ונהריה עם חולצות סגולות.
מאבק אווירי 2. השרוולים ניצחו את הגופיותצילום: ניר קידר
נסטרנקו: "לא ידענו להתמודד עם הלחץ כשהם חזרו אבל התעשתנו בזמן ואני שמח שעלינו לגמר. אחת הסיבות שחתמתי לעוד שנתיים היא בזכות הבית החם פה. נבוא לגמר דרוכים כדי לנצח, ככל שהיריבים שלי יותר גדולים זה יותר מאתגר".
דיאנג'לו הריסון: "הליגה מאוד חזקה ואסור לת לקבוצה להוביל עליך 20 הפרש. צריך לתת קרדיט לנהריה שהגיעו מוכנים יותר. אנחנו הגענו לא חדים, אנחנו נלמד מזה".
מכבי ת"א - מכבי ראשל"צ 60-86
יו"ר מכבי תל אביב שמעון מזרחי מימש לראשונה את ההבטחה שנתן בשלהי העונה שעברה לעזוב את ספסל הקבוצה, אחרי 49 שנה שישב מאחוריו. בדרבי המותח מול הפועל ברבע גמר גביע ווינר הוא ישב מאחורי הספסל, היום בחצי הגמר הקליל מול מכבי ראשון לציון, הוא הרשה לעצמו להתיישב סמוך לפארקט ולפני שורת העיתונאים.
אחרי הניצחון המזליסטי אתמול, מכבי ת"א היתה צריכה יריבה חלשה כדי להראות שבהרכב החדש היא מסוגלת גם להביס. ת"א אמנם הופיעה שוב ללא רכז טבעי - היחידי שצפוי לשחק בגמר הוא דיאנדרה קיין - אבל ג'ון דיברתולומאו עם 19 נקודות ושישה אסיסטים מסתמן כרכש הכי משמעותי שנעשה הקיץ בליגה.
דיברתולומאו. שוב הרשיםצילום: ניר קידר
ראשון הגיעה לחצי הגמר רק כי ברבע פגשה יריבה חלשה ממנה - אילת. ללא מרפי הולוואי שרק היום נחת בארץ ולא התלבש, לא היתה לה תשובה למשחק הפנים של התל אביבים. עידן זלמנסון אמנם קלע 13 נקודות והוריד שישה ריבאונדים, וניב בלול (הבן של קובי והאחיין של אלי, תאומי שנות התשעים של הפועל חולון) רשם הופעת בכורה בגיל 18 בקבוצה הבוגרת - ועדיין ג'ייק כהן, ארט פראחוסקי, ג'ונה בולדן ודשון תומאס שממול עשו סלים קלים מדי. ת"א דייקה ב-51% משתי נקודות, ראשון רק ב-33. ת"א ניצחה בריבאונד 34-48.
הרבו לקלוע לת"א: דיברתולומאו 19, כהן 12, תומאס 10, פראחוסקי 9, בולדן 8, רול 8. לראשל"צ: זלמנסון 13, חנוכי 12, טולפסן 11, סולומון 8, סיגרס 8.
מאמן מכבי ת"א נוון ספאחיה אמר אחרי המשחק: "הפועל ת"א סחטו מאיתנו הרבה אנרגיות, בעיקר מדיברתולומאו ורול שלא היו להם מחליפים. היום היו לנו פחות איבודי כדור, שלטנו בצבע ובריבאונד. יש לנו ספסל עמוק, קשה לשחק נגדנו על חצי מגרש".
מאמן ראשל"צ שמוליק ברנר: "אני מאוכזב מחלק הדברים, אבל ידענו שעם סגל קצר וצעיר יהיו לנו בעיות. לא הצלחנו לעצור את הריצה שלהם".
כרם משעור עולה לסל. ת"א שלטה מתחת לסלצילום: ניר קידר